钦定古今图书集成/明伦汇编/官常典/第592卷 > 张君平
## 钦定古今图书集成/明伦汇编/官常典/第592卷 > 张君平

按《宋史》本传：“君平，字士衡，磁州滏阳人。以父承训与
契丹战死，补三班差使、殿侍、黔州指挥使。獠兵屡入
寇，君平引兵击破之。以功迁奉职，除驻泊监押，徙容、
白等州巡检。又以捕贼功迁右班殿直。谢德权荐君
平河阴窖务，擢阁门祗候，管勾汴口。建言：‘岁开汴口，
当择其地。得其地则水湍驶而无留沙，岁可省功百’”
馀万。又请“沿河县植榆柳，为令佐使臣课最，及瘗汴
河流尸。”悉从其言。天圣初，议塞滑州决河，以君平习
知河事，命以左侍禁签书滑州事兼修河都监。既而
河未塞，召同提点开封府界县镇公事，以尝护滑州
堤有功，特迁内殿崇班。君平以京师数罹水灾，请委
官疏凿近畿诸州古沟洫，久之稍完，遂诏畿内及近
畿州县长吏皆兼管勾沟洫河道。自畿至泗州，道路
多群寇，君平请两驿增置使臣，专主捕盗，而罢夹河
巡检，于是行者无患。复为滑州修河都监，迁供备库
副使。河平，改西作坊使，就迁钤辖，卒。君平有吏材，尤
明于水利。自议塞河，朝廷每访以利害。河平，君平且
死，论者惜之。录三子官。子巩，皇祐中，以尚书虞部员
外郎为河阴发运判官，管勾汴口，嗣其父职云。